ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ

«Շիրակի Պետական Համալսարան» հիմնադրամ

Ավարտական հետազոտական աշխատանք

Թեմա՝ ՆԶՊ ուսուցման գործնական կիրառումը ներառական կրթության գործընթացում

Կատարող՝ \_\_\_\_\_\_\_\_\_\_\_\_\_\_\_\_Արծիվ Սամսոնի Բոտոյան\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/անուն, ազգանուն, հայրանուն/

Ղեկավար՝\_\_\_\_\_\_\_\_\_\_\_\_ Ե. Տոնոյան

Ստորագրություն

Գյումրի 2022

**ԲՈՎԱՆԴԱԿՈւԹՅՈւՆ**

[ՆԵՐԱԾՈՒԹՅՈՒՆ 3](#_Toc114564812)

[ՆԵՐԱՌԱԿԱՆ ԿՐԹՈւԹՅԱՆ ԳՈՐԾԸՆԹԱՑԸ ՀՀ-ՈւՄ 7](#_Toc114564813)

[1․1 ՆԵՐԱՌԱԿԱՆ ԿՐԹՈւԹՅՈւՆԸ ՀՀ-ՈւՄ 7](#_Toc114564814)

[1․2 ՆԵՐԱՌԱԿԱՆ ՈՐԱԿՅԱԼ ԿՐԹՈՒԹՅՈՒՆ 12](#_Toc114564815)

[1․3 ՆԵՐԱՌԱԿԱՆ ԿՐԹՈՒԹՅԱՆ ՀԻՄՆԱԽՆԴԻՐՆԵՐԸ 16](#_Toc114564816)

[ԵԶՐԱԿԱՑՈւԹՅՈւՆ 25](#_Toc114564818)

[ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ 27](#_Toc114564819)

## ՆԵՐԱԾՈՒԹՅՈՒՆ

***Թեմայի արդիականությունը***

Այժմ Հայաստանում ընթանում է համընդանուր ներառականության գործընթաց, որը ներառական կրթության ապահովման մոդելի կիրառություն է ենթադրում, որի շրջանակում իրականացվում են տարբեր գործընթացներ, այդ թվում կրթության առանձնահատուկ պայմանների կարիք ունեցող երեխաների, նրանց կարիքին համապատասխան կրթական կարիքների հայտնաբերում։ Այսօր դպրոցներում ներգրավված են հատուկ մասնագետներ` հոգեբաններ, հատուկ մանկավարժներ, սոցիալական աշխատողներ, սոցիալական մանկավարժներ, ովքեր բավականին ծավալուն աշխատանք են կատարում այս ասպարեզում. նրանք աշխատում են թե՛ մանկավարժների, թե ԿԱՊԿՈՒ երեխաների, թե՛ նրանց ծնողների հետ։

Երբ կրթությունը ներառական է, ապա դրանից շահում են երեխան, ընտանիքը, պետությունը և ողջ հասարակությունը։ Այն կրթության կազմակերպման գործընթաց է, որի հիմքում բոլոր երեխաների, այդ թվում նաև` հաշմանդամություն և ընդհանրապես կրթության առանձնահատուկ պայմանների կարիք ունեցող երեխաների կրթություն ստանալու իրավունքն է։ Այն արձագանքում է բոլոր սովորողների բազմազան կարիքներին, մեծացնում է նրանց մասնակցությունը ուսումնական, մշակութային և համայնքային կյանքին և նվազեցնում է կրթությունից նրանց դուրս մնալու հավանականությունը։

Ներառական կրթությունը հաշմանդամության սոցիալական մոդելի յուրօրինակ ածանցյալն է։ Այն ընդունում է, որ բոլոր երեխաները տարբեր են, իսկ դպրոցներն ու հանրակրթական համակարգը պետք է հարմարվեն կամ հարմարեցվեն բոլոր սովորողների մտավոր, հոգեկան և ֆիզիկական զարգացման կարիքներին և անհատական պահանջմունքներին։ Սակայն ներառում չի նշանակում բոլորին ձուլելու կամ միատեսակ դարձնելու ձգտում։ Այն ընդունում է, որ երեխաները տարբեր են, սովորում են տարբեր արագությամբ, իսկ ուսուցիչներին անհրաժեշտ են հատուկ հմտություններ՝ ուսուցման գործընթացի ճկունությունն ապահովելու համար։ Պարզապես երեխաներին անհրաժեշտ է հասկանալի, մատչելի դասավանդում։ Իսկ դա իր հերթին ենթադրում է երեխայի առանձնահատկություններին, անհատական կրթական պահանջմունքներին, զարգացման տեմպերին, ընդունակություններին և կարողություններին համապատասխանող տարբեր մեթոդների օգտագործում, կիրառում։

Ներառական ուսուցման պայմաններում առաջնային խնդիր է համարվում արդյունավետ ուսումնադաստիարակչական աշխատանքների իրականացումը, այնպիսի աշխատանքների կազմակերպումը, որը չի վտանգում աշակերտների այդ երկու խմբերի երկուստեք կրթական պահանջմունքների բավարարումը, այլ նպաստում է կրթության այդ մակարդակի համար նախատեսված նպատակների իրականացմանը: Պարզ է, ուսուցիչներն աշակերտներին ընդգրկում են ուսումնադաստիարակչական գործընթացներում, ցուցաբերելով այնպիսի անհրաժեշտ մասնագիտական հմտություններ, որ յուրաքանչյուր երեխան զգա, որ ինքը ընդունված է ուսուցչի, մյուս աշակերտների կողմից, ապրի այնպիսի զգացողություններ, զգացումներ, որոնք պետք են տարբեր ուղղվածությամբ դրական հարաբերություններ կառուցելու, արդյունավետ ուսումնադաստիարակչական աշխատանքներ իրականացնելու համար: Այս հիմնահարցերն առավել կարևոր նշանակություն են ստանում տարրական դպրոցում, քանի որ այն հանրակրթության հիմքն է, և այդ հատվածում են ինտենսիվ կերպով զարգանում երեխայի անձի ճանաչողական կարողությունները, բազմաթիվ հմտությունները, այդ հատվածում են ակտիվորեն ընթանում դաստիարակության գործընթացներ և ձևավորվում սոցիալական հարաբերություններ։

Բազմաթիվ հետազոտություններ, այդ թվում նաև մեր կողմից անցկացված ուսումնասիրությունների արդյունքում կարելի է փաստել, որ այսօր դպրոցներում առկա են բազմաթիվ խնդիրներ, որոնք կապված են ներառական ուսուցման պայմաններում սովորողների, նրանց ծնողների, դասավանդողների հետ։ Դրանք են․ դասարանում սովորողների մեծաքանակությունը, մտավոր խնդիրներ ունեցող անգամ խորը մտավոր հետամնացություն ունեցող երեխաների ներառումը, ագրեսիվ վարք ունեցող երեխաների ներառումը, ուսուցիչների վերապատրաստումների բացակայությունը կամ դասավանդման մեթոդական խնդիրների առկայությունը, կրթության առանձնահատուկ կարիք ունեցող երեխաների կարիքի բացահայտման , այդ կարիքների բավարարման հետ կապված խնդիրների առկայությունը և վերջապես հասարակության կողմից այդ երեխաների նկատմամբ ինտեգրատիվ վերաբերմունքի դրական բնույթի բացակայությունը / նշենք, որ այո շատ ծնողներ դժգոհում են նման երեխաների հետ իրենց երեխաների ուսուցումը կազմակերպելու կամ իրականացնելու համար/ և այլն:

Սրանք թերևս այն հիմնական խնդիրներ են ներառական ուսուցման պայմաններում ուսումնադաստիարակչական գործընթացի իրականացման ընթացքում կարող են անսպասելիորեն դժվարություններ և խնդիրներ առաջացնել: Իհարկե, մենք ընդունում ենք, որ տվյալ սովորողի համար գուցե և ուսուցումն ու դաստիարակությունը կնպաստի նրա ներառմանը հասարակությունում, սակայն պետք է հիշել, որ օբյեկտիվություն և իրավունքների նկատմամբ հարգանքը պետք է դրսևորել յուրաքանչյուր սովորողի նկատմամբ:

Այսօր խնդիր է համարվում նաև ներառական ուսուցման գործընթացում ընդգրկված ուսուցիչների մեթոդական պատրաստվածության և մասնագիտական վարպետության ցուցաբերման, նրանց կողմից ակտիվության դրսևորման հարցը:

Թերևս այս հարցերի ուսումնասիրության անհրաժեշտությամբ էլ պայմանավորված է աշխատանքի արդիականությունը։

**Հետազոտության նպատակն է․** Ուսումնասիրել կրթության առանձնահատուկ պայմանների կարիք ունեցող երեխաների ուսուցման կազմակերպման գործընթացը տարրական դպրոցում, վեր հանել առկա հիմնախնդիրները, նախանշել դրանց լուծման հնարավորությունները։

**Հետազոտության խնդիրներն են․**

1․ Ուսումնասիրել և ներկայացնել ներառական կրթության գործընթացը ՀՀ-ում։

**2․** Ուսումնասիրել և ներկայացնելներառական որակյալ կրթության հիմնական մոտեցումներն ու դրույթները, ներառական կրթության հիմնախնդիրները։

**Հետազոտության տեսական և գործնական նշանակությունը**

Հետազոտության շրջանակում իրականացված տեսական ուսումնասիրությունները կարող են լրացնել ներառական կրթության կազմակերպման վերաբերյալ հասարակության պատկերացումները, զարգացման հեռանկարները, գաղափար ունենալ որակյալ ներառական կրթության, այդ համակարգում ուսումնադաստիարակչական աշխատանքների կազմակերպման մասին, որոնք կարող են օգտագործվել այդ հիմնախնդրին առնչվող տարբեր ուսումնասիրություններում, հարցման արդյունքները կարող են օգտակար լինել կրթության կազմակերպիչների համար, ԿԱՊԿՈՒ երեխաների հիմնահարցերով զբաղվողների համար։

## ՆԵՐԱՌԱԿԱՆ ԿՐԹՈւԹՅԱՆ ԳՈՐԾԸՆԹԱՑԸ ՀՀ-ՈւՄ

## 1․1 ՆԵՐԱՌԱԿԱՆ ԿՐԹՈւԹՅՈւՆԸ ՀՀ-ՈւՄ

Կրթական ծառայությունների հասանելիության խնդիրը հանդիսանում է միջազգային հանրության քննարկումների թիրախը 1990-ականներից ի վեր, երբ ընդունվեցին երեխաների իրավունքների պաշտպանության ոլորտում երկու կարևորագույն փաստաթղթեր՝ Երեխաների իրավունքների կոնվենցիան և Կրթությունը բոլորի համար համաշխարհային հռչակագիրը:

Ներառական կրթության գաղափարական և հիմնադրույթային սկզբունքների մշակումը տեղի է ունեցել 1994թ.-ին Սալամանկայում ստորագրված համանում հռչակագրի շրջանակներում, որը վերահաստատվել է 2000թ.-ին Սենեգալում՝ կրթության համաշխարհային ֆորումի ընթացքում: Սալամանկայի հռչակագրով և գործողությունների շրջանակով ամրագրվում է կրթության առանձնահատուկ պայմանների կարիք ունեցող երեխաների, երիտասարդների և տարեցների համար կրթության կազմակերպումը: Մասնավորապես, հռչակագրի համաձայն յուրաքանչյուր երեխա ունի կրթական առանձնահատկություններ և կրթության հիմնարար իրավունք: Կրթական համակարգերը պետք է մշակվեն և կրթական ծրագրերը իրականացվեն՝ հաշվի առնելով այդ առանձնահատկությունների լայն բազմազանությանը: Կրթության առանձնահատուկ պայմանների կարիք ունեցող /ԿԱՊԿՈՒ/ անձիք պետք է կարողանան սովորել սովորական դպրոցներում, որտեղ նրանց համար ստեղծված կլինեն երեխայակենտրոն մանկավարժական հիմքեր՝ ուղղված այդ կարիքների բավարարմանը:

Ներառական կրթության հայեցակարգային հիմքերի և միջազգային օրենսդրական ակտերի հետագա զարգացման մեջ նշանակալի ներդրում ունեցավ ՅՈՒՆԵՍԿՕ-ի կողմից 1996թ.-ին ընդունված Կրթության մեջ խտրականությունների դեմ կոնվենցիան: Հետագայում՝ 2005թ.-ին, ՅՈՒՆեՍԿՕ-ն շրջանառության մեջ դրեց երկու կարևորագույն հասկացությունների սահմանումները՝ «ներառում» և «ներառական կրթություն»: «Ներառումը» սահմանվեց իբրև բոլոր սովորողների կարիքների հասցեագրմանն ուղղված գործընթաց, որը տեղի է ունենում ուսման, մշակույթի և համայնքներում մասնակցութունը բարձրացնելու և կրթության մեջ և կրթությունից մեկուսացումը նվազեցնելու միջոցով: «Ներառական կրթության հիմքում ընկած է այն դրույթը, ըստ որի` կրթությունը ինչպես անհատի, այնպես էլ հասարակության զարգացման հիմքն է» [4, էջ 58]: Ներառական կրթությունը, համապատասխանաբար, սահմանվեց որպես գործընթաց՝ ուղղված ուսումնառողների բազմազանությունից բխող կարիքների բավարարմանը՝ կրթության մեջ և կրթությունից մեկուսացումը նվազեցնելու միջոցով:

Ներառական կրթությունը բնութագրվում է վեց առանձնահատկություններով.

1. կրթությունը պետք է հիմնվի բազմազանության, այլ ոչ թե միանմանության սկզբունքի վրա,

2. կրթական գործընթացը պետք է կազմակերպվի այնպիսի մեթոդներով և մոտեցումներով, որոնք ուղղված են յուրաքանչյուր երեխայի առանձնահատկություններից բխող կարիքների բավարարմանը,

3. դպրոցները պետք է մշակեն այնպիսի առարկայական պլաններ, որոնք կբալանսավորեն միասնականությունը և յուրահատկությունը,

4. դպրոցը պետք է բացահայտի և չեզոքացնի ուսումնական կյանքում լիարժեք մասնակցությանը խոչընդոտող գործոնները բոլոր աշակերտների համար,

5. ներառական կրթությունն ենթադրում է կրթական գործընթացների կազմակերպման և կառավարման խորքային և երկարաժամկետ փոփոխություններ,

6. ներառական կրթությունն ենթադրում է աջակից կառույցների և ռեսուրսների ստեղծում՝ ուսուցչական, ադմինիստրատիվ անձնակազմի, աշակերտների և ծնողների, ներառական կրթական համակարգի այլ շահառուների համար:

2008թ.-ին Ժնևում կայացած Կրթության միջազգային կոնֆերանսի 48-րդ համաժողովի շրջանակներում քննարկվեցին մի շարք առանցքային դրույթներ, որոնք կարևոր են ներառական կրթության հայեցակարգային հիմքերի զարգացման և ներառական կրթության քաղաքականությունների մշակման և ներդրման համար: Խոսքը գնում է, մասնավորապես «Ներառական Կրթություն», «Կրթություն բոլորի համար» և «Կրթության մեջ ինտեգրում» հասկացությունների մասին, որոնք հաճախ նույնացվում են, սակայն բովանդակում են սկզբունքորեն տարբեր նպատակներ և խնդիրները:

«Կրթությունը բոլորի համար» հայեցակարգը չպետք է նույնացվի «Ներառական Կրթություն» հայեցակարգի հետ: Թեև երկուսն էլ ուղղված են կրթության հասանելիության բարձրացմանը, այդուհանդերձ ներառական կրթությունը նպատակ ունի ապահովելու որակյալ կրթություն՝ խտրականության ցանկացած ձևի բացառման միջոցով: Ներառական Կրթությունն ավելի է, քան մասնակցությունը և հասանելիությունը: Այն կոչված է յուրաքանչյուրի անհատական կարողությունների զարգացմանը՝ որակյալ կրթություն տրամադրելու միջոցով:

Ներառական Կրթություն չպետք է նույնացվի նաև ինտեգրում հասկացության հետ: Ինտեգրումն ապահովում է ԿԱՊԿՈՒ անձանց մասնակցությունը կրթական գործընթացներում, իսկ ներառումը ամրագրում է որակյալ կրթություն ստանալու բոլորի իրավունքը: Ավելին, ինտեգրման դեպքում աշակերտները իրենք պետք է հարմարվեն առկա դպրոցական համակարգին (առարկայական պլաններին, դասավանդման մեթոդներին, արժեքներին և այլն): Այս դեպքում դպրոցները փորձում են ապահովել անհատական ծրագրեր, տարբերակված մեթոդներ, հատուկ մանկավարժներ, որոնք էլ ավելի են ընդգծում տվյալ երեխայի ԿԱՊԿՈՒ կարգավիճակը և նրան առանձնացնում մյուսներից, ովքեր շարունակում են ուսումնառել ընդհանուր, չտարբերակված մեթոդներով և մոտեցումներով:

Ներառական կրթությունն ենթադրում է կրթական գործընթաց, որն ուղղված է բոլոր սովորողների կարիքներին, ներառյալ հաշմանդամություն և կրթության առանձնահատուկ պայմանների կարիք ունեցող երեխաներ, բռնությունների ենթարկվող երեխաներ, աշխատող երեխաներ, փախստական կամ տեղահանված երեխաներ, միգրանտներ, աղքատ և չքավոր երեխաներ, լեզվական փոքրամասնություններ, ազգային փոքրամասնություններ, հակամարտությունների հետևանքով որբացած երեխաներ և այլն։/

Հատուկ կրթական հաստատություններում և ներառական կրթություն իրականացնող ուսումնական հաստատություններում պետական աջակցությունից օգտվում են կրթության առանձնահատուկ պայմանների կարիք ունեցող հետևյալ երեխաները.

ա) խոսքի ծանր խանգարումներ, հնչյունահնչութային և խոսքի ընդհանուր թերզարգացում ունեցող երեխաները,

բ) լսողության խանգարում՝ չլսող (խուլ), թույլ լսող և լսողության կորուստ ունեցող երեխաները,

գ) տեսողության խանգարում` կույր, թույլ տեսնող, ուշ կուրացած, շլություն ունեցող երեխաները,

դ) մտավոր հետամնացություն ունեցող երեխաները,

ե) հենաշարժական համակարգի խախտումներ ունեցող երեխաները,

զ) հոգեբանական զարգացման խնդիրներ, ուսումնական ունակությունների զարգացման յուրահատուկ խանգարումներ ունեցող երեխաները,

է) վարքային և հուզակամային ոլորտի խանգարումներ ունեցող երեխաները

Հայաստանի Հանրապետությունը համընդհանուր ներառական կրթությունը հռչակում է որպես յուրաքանչյուր երեխայի կրթության իրավունքի ապահովման երաշխիք։ Ներառական կրթության քաղաքականությունը նպատակաուղղված է յուրաքանչյուր երեխայի կրթության մատչելիության, հավասար մասնակցության հնարավորության և որակի ապահովմանը:

ՀՀ Ազգային ժողովը 2014 թվականի դեկտեմբերի 1-ին ընդունել է «Հանրակրթության մասին» ՀՀ օրենքում լրացումներ և փոփոխություններ կատարելու մասին» ՀՀ օրենքը (ՀՕ-200-Ն), որով նախատեսվում է հանրակրթության համակարգում անցում կատարել համընդհանուր ներառական կրթության: Համաձայն օրենքի՝ մինչև 2025 թվականի օգոստոսի 1-ը հանրապետությունում կներդրվի համընդհանուր ներառական կրթության համակարգը:

* Ներառական կրթությունը՝ յուրաքանչյուր երեխայի համար, այդ թվում՝ կրթության առանձնահատուկ պայմանների կարիք ունեցող, զարգացման առանձնահատկություններին համապատասխան, անհրաժեշտ պայմանների և հարմարեցված միջավայրի ապահովման միջոցով կրթական գործընթացին առավելագույն մասնակցության և հանրակրթության պետական չափորոշիչով սահմանված արդյունքի ապահովումն է:
* Կկիրառվի երեխայի կրթական կարիքներին արձագանքման եռաստիճան համակարգ: Օրենքի կիրարկման արդյունքում կրթության առանձնահատուկ պայմանների կարիք ունեցող երեխաները մանկավարժահոգեբանական աջակցություն կստանան 3 մակարդակում՝ հանրակրթական դպրոցում, տարածքային և հանրապետական մանկավարժահոգեբանական աջակցության կենտրոնների կողմից:
* Մինչև 2022 թվականի օգոստոսի 1-ը՝ Հայաստանի Հանրապետության յուրաքանչյուր մարզում գործող առնվազն մեկ, Երևան քաղաքում՝ առնվազն չորս հատուկ հանրակրթական ուսումնական հաստատություն վերակազմակերպվելու է տարածքային մանկավարժահոգեբանական աջակցության կենտրոնի։

Եթե տվյալ մարզում առկա չէ հատուկ հանրակրթական ուսումնական հաստատություն, ապա մանկավարժահոգեբանական աջակցության կենտրոնի կարող է վերակազմակերպվել կամ պատվիրակվել այնպիսի կազմակերպության, որում առկա են ծառայությունների մատուցման համար անհրաժեշտ պայմաններ:

Հայաստանի Հանրապետության պետական հանրակրթական ուսումնական հաստատություններում կներդրվեն ուսուցչի օգնականի հաստիքներ, որոնց թիվը որոշվելու է տվյալ դպրոցում սովորողների միջին տարեկան թվի 10 տոկոսի հաշվարկի հարաբերակցությունից` համաձայն ՀՀ կառավարության կողմից հաստատված կարգի;

Մինչև 2025 թվականի օգոստոսի 1-ը կներդրվի համընդհանուր ներառական կրթության համակարգը՝ համաձայն Հայաստանի Հանրապետության կառավարության հաստատած գործողությունների պլանի և ժամանակացույցի (ՀՀ կառավարության 2016 թվականի փետրվարի 18-ի արձանագրային որոշում՝ «Համընդհանուր ներառական կրթության համակարգի ներդրման գործողու­թյուն­ների պլանին եվ ժամանակացույցին հավանություն տալու մասին»):

2015թ. փետրվարի 17-ի ՀՀ վարչապետի N108-Ա որոշմամբ հաստատվել է «Հանրակրթության մասին» Հայաստանի Հանրապետության օրենքում լրացումներ և փոփոխությունններ կատարելու մասին» Հայաստանի Հանրապետության 2014 թվականի դեկտեմբերի 1-ի ՀՕ-200-Ն օրենքի կիրարկումն ապահովող միջոցա­ռում­ների ցանկը»:

Նոր ձևավորված համակարգը հնարավորություն կընձեռի կրթության առանձնահատուկ պայմանների կարիք ունեցող երեխաների կրթությունն ու դաստիարակությունը կազմակերպել առանց երեխային ընտանիքից անջատելու՝ ապահովելով նրա համակողմանի հասարակական զարգացումը և ներառելով նրան հանրակրթական ուսումնական հաստատություն: Ոլորտում իրականացվող քաղաքականության արդյունքում նախատեսվում է ընդլայնել կրթության առանձնահատուկ պայմանների կարիք ունեցող երեխաների որակյալ կրթություն ստանալու հնարավորությունները` ստեղծելով ներառական կրթության համակարգ բոլոր հանրակրթական դպրոցներում:

Այսօր այլևս գոյություն չեն ունենալու ՆԴ և ոչ ՆԴ-ներ, այլ խոսքը գնալու է համընդհանուր ներառականության մասին՝ այսինքն՝ ՀՀ-ում գործող բոլոր հանրակրթական դպրոցներն ինքնըստինքյան պետք է դառնան ներառական, իսկ հանրակրթական և ներառական ծրագրերը պետք է համադրված լինեն՝ ունենալով իրենց համապատասխան արտահայտումը նաև ԱՈՒՊ-ներում:

## 1․2 ՆԵՐԱՌԱԿԱՆ ՈՐԱԿՅԱԼ ԿՐԹՈՒԹՅՈՒՆ

ԿԱՊԿՈՒ երեխաների կրթությունը կազմակերպվում է հիմնական-առարկայական ուսուցիչների կողմից՝ ոչ ԿԱՊԿՈՒ երեխաների հետ համատեղ ուսուցման միջոցով: Ներառական Կրթական համակարգն ենթադրում է առարկայական ուսուցիչների և բազմամասնագիտական թիմի միջև ակտիվ համագործակցություն՝ ԿԱՊԿՈՒ երեխաների համար դասավանդման մեթոդների, մոտեցումների և անհատական ծրագրերի մշակման հարցերում:

Ինչպես սահմանվում է ներառական Կրթության կազմակերպման պետական կարգով՝ ԱՈՒՊ-երի կազմման մեջ իրենց մասնակցություն պետք է ունենան նաև ԿԱՊԿՈՒ երեխաների ծնողները/խնամակալները:

Նշենք, որ ներառական Կրթության կազմակերպման գործընթացի արդյունավետությունն ուղղակիորեն պայմանավորված է հետևյալ գործոններով՝

* երեխաների առանձնահատուկ կրթական կարիքների բացահայտում ու ժամանակին և պրոֆեսիոնալ /արհեստավարժ/ գնահատում,
* ԿԱՊԿՈՒ աշակերտների կարիքներին համապատասխան ԱՈՒՊ-երի մշակում,
* երեխաների հետ անմիջականորեն աշխատող մանկավարժական թիմի մասնագիտական որակներ,
* «բազմամասնագիտական թիմ - առարկայական ուսուցիչներ» համագործակցություն,
* ԱՈՒՊ-երի մշակմանը ԿԱՊԿՈՒ աշակերտների ծնողների ակտիվ մասնակցություն,
* դպրոցների ֆիզիկական և նյութատեխնիկական հարմարեցվածություն։

Ներառական որակյալ կրթությունն ենթադրում է համագործակցության, հավասարության և մասնակցության ապահովում; Հիմնականում այս երեք քայլերն են, որ տանում են դեպի իրական ներառում։

Առանձնացնենք այն հիմնական մոտեցումները, որոնք էական կարևոր նշանակություն ունեն ներառական կրթության որակի ապահովման գործում։ Դրանք են․

* Թե ինչ խորությամբ է առանձին աշակերտը դիտարկվում որպես դժվարություններ ունեցող, կարող է պայմանավորված լինել մի շարք գործոններով։ Հատկապես անհրաժեշտ է նշել, որ դպրոցի միջավայրը՝ կազմակերպվածությունը, կիրառվող մեթոդները, տիրող վերաբերմունքը և այլն, կարող է կենտրոնական դեր ունենալ աշակերտի անհատական որակները դժվարությունների վերագրելու հարցում։
* Կարևորն այն է, որ ախտորոշումը, որն ընդգծում էր աշակերտի թերությունները, այլևս չի դիտարկվելու։ Հիմնական մոտեցումը պետք է բխի այն գաղափարի ընդունումից, որ յուրաքանչյուր աշակերտ կարող է սովորել և ստեղծագործել։ Դպրոցը պետք է պատասխանատվություն կրի ստեղծելու այնպիսի միջավայր, որ յուրաքանչյուր աշակերտ կարողանա սովորել և ստեղծագործել։ Դպրոցի միջավայրը պետք է միտված լինի զարգացնելու յուրաքանչյուր աշակերտի ներուժը և կարողությունները։
* Հաջորդ մոտեցումը չմեկուսացնելու սկզբունքն է, որը ներառական որակյալ կրթության գաղափարախոսության երրորդ հիմնաքարն է և վերաբերում է բոլոր սովորողների կարիքներին։ Բոլոր խնդիրներն իրենց հանգուցալուծումները պետք է ստանան դպրոցի ներսում։ Կազմակերպվածությունն ու ռեսուրսների հատկացումը պետք է բավարար չափով ճկուն լինեն, որպեսզի հնարավոր լինի անհրաժեշտ աջակցությունը տրամադրել անմիջապես դասարանում։ Կրթության հետ կապված խնդիրները, որ աշակերտները կարող են ունենալ, պետք է շարունակաբար քննարկվեն դպրոցի մանկավարժների և հատուկ մանկավարժական աջակցության թիմի անդամների հետ համատեղ։ Դրա նպատակն է հնարավորինս վաղ կանխել հնարավոր խնդիրները՝ արագ առաջարկելով հնարավոր լուծումներ։

Բացի վերը նշված երեք «հիմնաքարերից», շատ որոշիչ է, որ դպրոցի անձնակազմն իր աշխատանքում որդեգրի երեք առավելապես կարևոր հասկացություններ, որոնք պետք է վեր դասվեն ուսումնական ծրագրից։ Դրանք որակյալ կրթության իրական երեք ցուցանիշներն են՝ մասնակցություն, համագործակցություն և հավասարություն։ Դրանք պետք է ուղղորդող սկզբունքներ լինեն կրթության պլանավորման և իրականացման բոլոր գործընթացներում։ Երբ բոլոր սովորողների համար ապահովված է լիարժեք մասնակցության և համագործակցության միջավայր, և բոլորն ունեն զարգանալու հավասար հնարավորություններ, ապա կարելի է ասել, որ կրթությունը բարձր որակի է։

Ներառական կրթությունը կարող է բարձրացնել կրթության որակը բոլորի համար։ Ներառական կրթությունը կարող է կրթական պրակտիկայում փոփոխությունների կատալիզատոր հանդիսանալ, որը կհանգեցնի կրթության որակի բարձրացմանը։ Հաշմանդամություն և կրթության առանձնահատուկ պայմանների կարիք ունեցող երեխաների ներառումը հանրակրթական դպրոցներ կստիպի ուսուցիչներին մշակել նոր` դեպի երեխան կողմնորոշված ուսուցման և ուսումնառության մեթոդներ, ապահովել մեծ թվով մասնակիցների ընդգրկվածություն ուսումնական գործընթացում։ Դրանից օգուտ կստանան բոլոր երեխաները։ Բազմաթիվ ուսուցիչներ կարծում են, որ կրթական հատուկ կարիքներով երեխաների ուսուցման համար իրենց անհրաժեշտ կլինեն «հատուկ հմտություններ»։ Սակայն փորձը ցույց է տալիս, որ հատուկ կարիքներով երեխաներին հանրակրթական գործընթացի մեջ ներգրավելու համար ընդամենը անհրաժեշտ է որակյալ, հասկանալի և մատչելի դասավանդում, որը և նպաստում է աշակերտների ակտիվության բարձրացմանը։ Սա այն է, ինչ պետք է անի ուսուցիչը՝ բոլոր երեխաներին որակյալ կրթություն տալու համար։ Ներառական կրթության անցնում են բազմաթիվ երկրներ՝ կրթության համեմատաբար համեստ բյուջեով և տեխնիկական միջոցների փոքր ծավալով։ Այս գործունեության դրական արդյունքներից են դասավանդման որակի բարձրացումն ու սովորողների ձեռքբերումները:

Հասարակության մեջ հաշմանդամություն ունեցող երեխաների նկատմամբ կանխակալ վերաբերմունքը բավական ամուր է արմատավորված։ Պատճառներն են`տեղեկատվության բացակայությունը նրանց մասին ունեցած գիտելիքների, նրանց հարևանությամբ ապրելու փորձի բացակայությունը կամ պակասը։ Նման պատճառներով ստեղծված կարծրատիպերը կոտրելը բավական դժվար է։ Սակայն փորձը ցույց է տալիս, որ բարենպաստ մթնոլորտում երեխաները ավելի հանգիստ, քան մեծահասակները, ընդունում են տարբերությունները։ Երեխաները մեր ապագա ծնողներն են, ուսուցիչները, փաստաբանները և քաղաքական գործիչները։ Եթե հաշմանդամություն ունեցող երեխաները ևս հաճախեն նույն դպրոցը, ինչ մնացածները, ապա բոլորի մեջ կձևավորվի անկանխակալ վերաբերմունք հաշմանդամություն ունեցող բոլոր մարդկանց նկատմամբ, և կարմատավորվի այն գիտակցությունը, որ հաշմանդամություն ունեցող մարդիկ հասարակության լիիրավ անդամներ են։ Բոլոր երեխաները անկախ որևէ խոցելի խմբին պատկանելուց ունեն որոշակի դերակատարումներ հասարակության մեջ ավարտելով իրենց դպրոցական կրթությունը և բոլորն ունեն հասարակության մեջ ինտեգրվելու անհրաժեշտություն: Հետևաբար կյանքի դժվարին իրավիճակներում հայտնված երեխաներն ունեն կյանքին ներառվելու իրավունք: Առանձնացված ուսուցումը սահմանափակում է ինքնաարտահայտման իրավունքներն ու հնարավորությունները:

Նաև ներառական կրթությունը նպաստում է հասարակության բոլոր անդամների հնարավորությունների հավասարեցմանը` հաստատելով նոր հարաբերություններ և ստեղծագործական հնարավորություններ, որոնք անցյալում անհնար էին: Դպրոցում երեխաներին միմյանցից առանձնացնելու օրինական հիմքեր չկան: երեխաները պետք է սովորեն միասին, դրանում կշահեն նաև այն երեխաները, որոնք խնդիրներ չունեն և պետք է գործուն լինի այն սկզբունքը, որ նրանց միմյանցից պաշտպանելու անհրաժեշտություն չկա: սա մի առիթ է, որպեսզի նրանց օգնենք հարաբերություններ հաստատելու և պատրաստվելու կյանքին: Միայն ներառական մոտեցումն է կարող նվազեցնել վախը և նպաստել հարգանքի, փոխօգնության, փոխըմբռման հաստատմանը:

## 1․3 ՆԵՐԱՌԱԿԱՆ ԿՐԹՈՒԹՅԱՆ ՀԻՄՆԱԽՆԴԻՐՆԵՐԸ

Մեր կողմից կատարած ուսումնասիրությունների /զրույցներ, հաշվետություններ, դիտարկումներ/ կարող ենք ներկայացնել հետևյալ հիմնախնդիրները, որոնք դեռևս առկա են ներառական կրթության համակարգում։

**1. Ներառական դպրոցները չունեն ներքին հարմարեցվածության**

Թեքահարթակներ պետք է լինեն շենքից դուրս և ներս, սակայն հիմնականում այն կարող ես տեսնել դպրոցի առաջին հարկում: Ոչինչ նախատեսված չէ այն երեխայի համար, որն ունի հենաշարժողական խնդիրներ ու իր դասասենյակը գտնվում է 3-րդ հարկում: Որոշ երեխաներ հրաժարվում են դպրոց հաճախել հենց նման խնդիրների պատճառով:

Այսօր ներառական դպրոցներ հաճախում են հիմնականում թեթև խնդիրներ ունեցող երեխաները:

**2. Ներառական դպրոցներում (ՆԴ) սանհանգույցները հարմարեցված չեն**

Հիմնականում տիպային դպրոցական սանհանգույցներ են, որոնցից շատերն էլ անմխիթար վիճակում են:

**3. Ներառական դպրոցները չունեն հարմարեցված սպորտդահլիճներ և մասնագետ-ուսուցիչներ**, ովքեր կաշխատեն ֆիզիկական խնդիրներ ունեցող երեխաների հետ:

**4. ՆԴ-ի առանձնահատուկ դասասենյակները հարմարեցված չեն, ապահովված չեն անհրաժեշտ գույքով**

Մինչդեռ ուսուցիչների կարծիքով, անհրաժեշտ է, որ դասասենյակը, որտեղ մասնագետ-ուսուցիչները աշխատում են կրթության առանձնահատուկ պայմանների կարիք ունեցող երեխաների հետ, լինեն լուսավոր ու պայծառ, սեղան-աթոռները հարմար լինեն, հարամարեցված աշխատանքային պարագաներ լինեն, որպեսզի խաղերի, տարբեր պատկերների միջոցով ավելի մատչելի ու հաճելի լինի աշակերտների համար դաս սովորելը:

**5. ՆԴ-ի մասնագիտական ռեսուրսների պակաս**

Կրթության առանձնահատուկ պայմանների կարիք ունեցող երեխաների հետ պետք է աշխատի տարբեր մասնագետներից կազմված թիմը՝ անկախ երեխաների թվից և կրթության առանձնահատուկ կարիքների բնույթից (ընդհանուր կրթության մանկավարժ, հատուկ կրթության մանկավարժ, հոգեբան, լոգոպեդ): Իրականում նման ամբողջական թիմ չի հավաքվում:

**6. Առարկաների ուսումնական պլանի մշակում**

Այս պլանը պետք է կազմվի յուրաքանչյուր աշակերտի համար անհատապես՝ մասնագետ-ուսուցիչների, ծնողների հետ համատեղ, սակայն այդ կապը թույլ է. ծնողներից շատերը չգիտեն պլանը համատեղ կազմելու հնարավորության մասին, իսկ որոշ առարկայական ուսուցիչներ առանձնահատուկ ուշադրություն չեն էլ դարձնում անհատական պլանին:

**7. Կրթության առանձնահատուկ պայմանների կարիք ունեցող երեխաներին ընդունում են որպես հիվանդ և անընդունակ**

Ուսուցիչներից ոմանք դեռ մտածում են, որ կրթության առանձնահատուկ պայմանների կարիք ունեցող երեխաներին դպրոց բերելը “ուղղակի երեխային տնից հանելն է, որպեսզի հասարակությունից չկտրվի:

**8. Ուսուցիչների համար դասընթացների կազմակերպման պակաս**

Բացի ուսուցիչներին ներառական կրթության վերաբերյալ ընդհանուր գիտելիքներ տրամադրելուց, կարևոր են նաև մասնագիտական գիտելիքների զարգացումը: Աշխատելով կրթության առանձնահատուկ պայմանների կարիք ունեցող երեխաների հետ` հաճախ առաջանում են հարցեր, որոնց պատասխանները ուսուցիչները չունեն:

**9. Ներառական կրթությունը պետք է սկսվի նախակրթարաններից**

Մինչև 6 տարեկանը երեխաներին տանը փակի տակ են պահում, հետո տանում դպրոց: Երեխաները հոգեբանական խնդիր են ունենում, նրանց համար ավելի դժվար է լինում ինտեգրվելը:

**10. Դպրոցներում (ինչպես և հասարակության մի ստվար հատվածի մոտ) դեռ կա խտրական և կարծրատիպային վերաբերմունք կրթության առանձնահատուկ պայմանների կարիք ունեցող երեխաների նկատմամբ:**

# Համընդհանուր ներառականության պայմաններում կրթության իրավունքը վերաբերում է բոլորին, այս տեսանկյունից քննարկելով ներառական կրթության համակարգի զարգացման հնարավորությունները կարող ենք արձանագրել, որ այսօր.

* Յուրաքանչյուր ոք պետք է իրավունք ունենա սովորելու հանրակրթական դպրոցում՝ իր կարողություններին ու կարիքներին համապատասխան։ Սկզբունքորեն այդ կարիքները պետք է բավարարվեն հանրակրթական դպրոցում և պետք է հստակ ըմբռնել, որ այս իրավունքն ապահովելը դպրոցի և պետության պատասխանատվության տակ է։
* Ցավոք, բազմաթիվ երեխաներ դեռևս դուրս են մնացել կրթությունից կամ մեկուսացվել են կրթական համակարգում, հատկապես հիմա, երբ ներառական կրթության գաղափարը դեռ լիովին չի ընդունվել Հայաստանի Հանրապետության դպրոցների և հասարակության կողմից։ Հատուկ դպրոցները չեն կարող այս հարցի լուծում հանդիսանալ։ Շատ փոքր է այն երեխաների թիվը, որոնց կարելի է առաջարկել, որ սովորեն հատուկ դպրոցներում։ Հատուկ դպրոցները չեն կարող առանձնացված ծառայություններ լինել, դրանք պետք է շատ ակտիվ դերակատարություն ունենան դպրոցների զարգացման գործընթացում՝ որպես հանրակրթական դպրոցներին աջակցություն մատուցող ծառայությունների կենտրոններ։
* Դպրոցների շենքերի մատչելիությունը, ինչպես նաև հատուկ նյութերի և սարքավորումների առկայությունը պետք է ապահովված լինեն այնպես, որ խոչընդոտ չհանդիսանան որևէ երեխայի դպրոցում սովորելու համար։
* Հատուկ և հանրակրթական դպրոցների միջև առկա պատնեշը տարիների ընթացքում աստիճանաբար կկորցնի իր արդիականությունը դպրոցական համակարգի համար, որտեղ յուրաքանչյուր բաղադրիչ կստանձնի իր կարևոր դերը բոլոր երեխաներին անհրաժեշտ ծառայություններ մատուցելու նպատակով։ Մասնագիտական տեսանկյունից դա կապահովի դասավանդման որակի բարելավում, երբ տարբեր բնագավառների մանկավարժների փորձառությունն ու մոտեցումները հնարավոր կլինի ինտեգրել։
* Աշակերտի և նրա կրթության համար արդեն պատասխանատվություն կկրի հանրակրթական դպրոցի ուսուցիչը։ Ռեսուրս-ուսուցիչների առկայությունը չի ենթադրի, որ նրանք կարող են ստանձնել այդ պարտականությունը հանրակրթական դպրոցի ուսուցչի փոխարեն։
* Յուրաքանչյուր դպրոցի տնօրեն պատասխանատու կլինի, որ դպրոցի ծրագրերն ու դպրոցը մատչելի լինեն բոլոր երեխաների համար, հաշվի առնեն երեխաների կարիքները, պարբերաբար վերամշակվեն, իրականանան և գնահատվեն։ Նման ծրագրերի և դրանց գնահատման արդյունքները կխթանեն դասավանդման նոր մոտեցումներ և ծրագրեր։ Այն փաստը, որ ուսուցիչները համատեղ ուժերով, համատեղ քննարկմամբ կառաջարկեն մեթոդներ ու լուծումներ դասավանդման կոնկրետ խնդրի հաղթահարման, կոնկրետ աշակերտի կարիքներին համապատասխան ուսուցումը կազմակերպելու համար, կարևոր մաս կկազմի դասավանդման որակը բարելավելու գործընթացում։
* Անկախ այն հանգամանքից, թե որքանով արդյունավետ ուսում է ստանում աշակերտը դպրոցում, ընտանիքի մասնակցությունը համարվում է անփոխարինելի պայման, եթե մենք ցանկանում ենք ապահովել, որ երեխայի ստացած գիտելիքները կիրառվեն տանը կամ իրական կյանքի այլ իրավիճակներում։ Փորձը ցույց է տալիս, որ ընտանիքի անդամները կարող են կարևոր ռեսուրս լինել, եթե պատշաճ կերպով տեղեկացվեն, նախապատրաստվեն, նրանց վստահություն և հավատ ներշնչվի, և ոչ մի ջանք չպետք է խնայել ուղղելու և ուղղորդելու նրանց աջակցությունը երեխայի հետ աշխատանքում։
* Ամբողջ կրթության նպատակը պետք է ուղղված լինի անհատի կարիքներին, և շատ կարևոր է, որպեսզի գնահատման ռազմավարությունը մշակված լինի առաջընթացի գնահատումը խթանելու նպատակով։ Գնահատումը պետք է ուղղված լինի դրական զարգացումները բացահայտելուն։
* Շատ կարևոր է, որ ուսումնական ծրագրերը լինեն բավարար չափով ճկուն, և ուսուցիչներին տրվի դրանք երեխաների անհատական կարիքներին համապատասխանեցնելու, լուծումներ գտնելու հնարավորություն, որպեսզի յուրաքանչյուր երեխա ստանա իր կարիքներին և կարողություններին համապատասխան կրթություն։ Ուսուցումը պետք է խթանի և ոչ թե խոչընդոտի երեխայի զարգացումը։
* Հանրահայտ ճշմարտություն է, որ մարդիկ տարբեր են, սակայն դա միշտ անտեսվում է ուսումնական ծրագիր կազմելիս, երբ ենթադրվում է, որ բոլոր երեխաները պետք է կարողանան նույն բանը սովորել, նույն գործիքներով ու նույն մեթոդներով։ Բոլոր երեխաների, հատկապես հաշմանդամություն ունեցող և օժտված երեխաների համար շատ կարևոր է, որ ուսումնական ծրագիրը հստակ նպատակներ սահմանի նրանց կրթության համար, իսկ ուսուցիչներն ազատ լինեն ընտրելու այն ուղիներն ու մեթոդները, որով նրանք կապահովեն այդ նպատակներին հասնելը։
* Դպրոցներին պետք է աջակցություն ցուցաբերվի որոշակի առարկաների կամ ուսուցման մեթոդների փոփոխության հարցում և այդ աջակցությունը պետք է զուգորդվի համապատասխան հմտությունների զարգացման հետ։ Հատուկ ուշադրություն պետք է դարձվի այդ կարիքների բավարարման համար անհրաժեշտ ռեսուրսների ապահովմանը։

*Անհատական ուսուցման պլան (ԱՈՒՊ)։* Հայաստանում ԱՈւՊ-ը մշակվում է այն սովորողների համար, ովքեր ունեն դժվարություններ կրթության մեջ և սահմանված կարգով գնահատվել ու ճանաչվել են որպես կրթության առանձնահատուկ պայմանների կարիք ունեցող: Նրանք չեն կարողանում յուրացնել հանրակրթական ուսումնական ծրագրերը առանց համապատասխան ծրագրային կամ միջավայրային հարմարեցումների: Հայաստանի Հանրապետության «Կրթության մասին» օրենքի համաձայն՝ անհատական ուսում­նական պլանը «հանրակրթության պետական և առարկայականչափորոշիչների, ծրագրերի և երեխայի կրթության առանձնահատուկ պայմանների կարիքի հիման վրա կազմված փաստաթուղթ է, որը սահմանում է սովորողի կրթության կազմակերպման տարեկան նպատակը, խնդիրները և դրանց հասնելու գործողությունները։ Երեխաների անհատական պլանը կազմված է երկու բաղադրիչից՝ անհատական ուսուցման պլան (ԱՈՒՊ) և մանկավարժահոգեբանական աջակցության ծառայությունների անհատական պլան (ՄԱԾԱՊ)։ ԱՈՒՊ-ը գրավոր փաստաթուղթ է, որում սահմանվում են կրթության առանձնահատուկ պայմանների կարիք ունեցող երեխայի ուսում­նական, սոցիալական և ֆունկցիոնալ առանձնահատուկ նպատակները։ ՄԱԾԱՊ-ը ներկայացնում է աշակերտի ուսում­նական, սոցիալական և ֆունկցիոնալ նպատակներին հասնելու յուրահատուկ միջամտությունները։ ԱՈՒՊ-ի նպատակը կրթության առանձնահատուկ պայմանների կարիք ունեցող երեխաների կրթության կազմակերպման նպատակների և խնդիրների ձևակերպումն է, որը կարող են վերագնահատվել և փոփոխվել երեխայի ուսում­նառության ընթացքում։ ԱՈՒՊ-ն օգնում է ուսուցչին պլանավորելու լրացուցիչ օժանդակություն, հարմարեցնելու դասավանդման նյութերը կամ առանձին օգնություն տրամադրելու աշակերտին։ ՄԱԾԱՊ-ը ուսուցիչներին օգնում է իմանալու, թե ինչ լրացուցիչ, հատուկ կրթական ծառայություններ է ստանում երեխան, իսկ ուսուցիչներին օգնում է պլանավորելու իրենց աշխատանքը երեխայի կարիքներին համապատասխան։ ԱՈՒՊ-ի և ՄԱԾԱՊ-ի օգնությամբ ծնողները հստակ տեղեկատվություն են ստանում երեխայի ակադեմիական, սոցիալական և ֆունկցիոնալ առաջընթացի մասին։ Առաջընթացի տարեկան վերլուծությունների միջոցով ծնողները կարող են տեսնել, թե արդյոք իրենց երեխան ստանում է այն ուշադրությունը, որ անհրաժեշտ է դպրոցում մասնակցության և առաջընթաց գրանցելու համար [2, էջ 78]։

Բոլոր այն մարդիկ, ովքեր իրենց գործունեության ընթացքում առընչվում են երեխայի հետ պետք է մասնակցեն երեխայի ԱՈւՊ կազմմանը: ԱՈՒՊ-ի թիմի անդամներն են՝ դասավանդող ուսուցիչները, մանկավարժահոգեբանական աջակցության թիմը (հատուկ մանկավարժ, հոգեբան, սոցիալական մանկավարժ, լոգոպեդ և այլն), ուսուցչի օգնականը, սովորողը (հնարավորության դեպքում), սովորողի ծնողը, դպրոցի տնօրենը, դպրոցի ուսումնադաստիարակչական աշխատանքների գծով տնօրենի տեղակալը: Յուրաքանչյուր մասնակցի տրամադրած տեղեկատվությունը ավելացնում է թիմի ըմբռնումը սովորողի ուժեղ կողմերի, դժվարությունների, հետաքրքրությունների և հնարավորությունների վերաբերյալ, քննարկվում է նաև, թե ինչ հարմարեցումներ և ծառայություններ են անհրաժեշտ լինելու երեխային:

ԱՈւՊ-ի իրականացման ընթացքում երեխայի դասավանդող ուսուցիչը կարևոր դերակատարում ունի դպրոցում գիտելիքների յուրացման, հմտությունների գործնական կիրառման, ամրապնդման, ընդհանրացման և պահպանման հարցում: ԱՈՒՊ-ների իրականացման ընթացքում ծնողը հանդիսանում է ոչ միայն իր երեխայի շահերի լավագույն պաշտպանը, այլև կարևոր դերակատարում ունի դպրոցում սովորած գիտելիքների և հմտությունների գործնական կիրառման, ամրապնդման, ընդհանրացման և պահպանման հարցում` շարունակելով այդ աշխատանքները նաև տանը: Այդ աշխատանքը կարևոր է, որ ամեն ինչ սահուն և արդյունավետ ընթանա սովորողի համար ԱՈւՊ-ի մշակումից հետո և ամբողջ ուսումնական տարվա ընթացքում [28]։

Հայաստանի դպրոցների ուսումնական ծրագրերը դժվար հաղթահարելի են ԿԱՊԿՈՒ երեխաների համար։ Որքան էլ ԿԱՊԿՈՒ երեխաների կրթությունն իրականացվում է ԱՈՒՊ-ով, այն պետք է հմինված լինի պետական չափորոշիդների և ծրագրերի վրա։ Սովորողի ԱՈՒՊ-ով նախատեսված արդյունքների ամփոփումն իրականացվում է կիսամյակի ավարտին՝ նկարագրական տեսքով, որը սովորողի առաջադիմության թերթիկի հետ միասին տրամադրվում է ծնողին: Սովորողի կրթական առաջընթացի ընթացիկ գնահատումը կատարվում է ԱՈՒՊ-ով սահմանված նպատակներին և խնդիրներին համապատասխան: Անհրաժեշտության դեպքում, յուրաքանչյուր կիսամյակի ավարտին, վերանայվում են ԱՈՒՊ-ով սահմանված խնդիրները և գործողությունները, ինչպես նաև աշխատանքների ծավալները: ԿԳ նախարարի կողմից հաստատվող Սովորողի գիտելիքների ստուգման, ավարտական և պետական ավարտական քննությունների կազմակերպման և անցկացման կարգում մասնավորապես նշվում է. «Կրթության առանձնահատուկ պայմանների կարիք` մտավոր հետամնացություն ունեցող սովորողների հաջորդ դասարան փոխադրումը կատարվում է անհատական ուսուցման պլանով իրականացված գնահատման հիման վրա (ԱՈւՊ)» [13] ։

*Տարբերակված ուսուցում։* Ներառական կրթություն իրականացնող դպրոցներում, հատկապես տարրական դասարաններում տարբերակված ուսուցման կիրառումը կարևոր մոտեցում է համարվում՝ այն նպաստում է բոլոր աշակերտների կրթական կարիքները հաշվի առնելուն։ Կա կարծիք, որ մանկավարժների մեծ մասը կարևորում է ուսուցման գործընթացի հարմարեցումը աշակերտների տարբեր կարիքներին, սակայն գործնականում քչերն են իրականացնում տարբերակված ուսուցում, որը կարող է պայմանավորված լինել՝ դասավանդման որոշ ոճերի ավանդական կիրառունով, անհրաժեշտ պատրաստվածություն չունենալով, աշակերտների անհաջողությունները նրանց կրթական կարիքներին և ոչ թե անարդյունավետ դասավանդմանը վերագրելով և այլն։ Տարբերակված ուսուցումը որակվում է որպես դասավանդման փիլիսոփայություն՝ հիմն­ված աշակերտների պատրաստվածության տարբեր մակարդակների, հետաքրքրությունների, սովորելու յուրահատկությունների և ունակությունների վրա։ Տարբերակված ուսուցման հիմ­նական խնդիրը յուրաքանչյուր աշակերտի սովորելու կարողության բարելավումն է։ Ուսուցման տարբերակումը միայն դասավանդման մարտավարություն չէ, այլ դասավանդելու և սովորելու նկատմամբ յուրատեսակ մանկավարժական մոտեցում։ Տարբերակված ուսուցումը նույն նյութի դասավանդումն է տարբեր մոտեցում­ներով և դասերի անցկացումն է` ելնելով յուրաքանչյուր աշակերտի կարողությունի։ Յուրաքանչյուր աշակերտի կրթական կարիքներին համապատասխանող ուսուցում կազմակերպելու դեպքում ուսուցիչը դառնում է որոշում կայացնող։

Տարբերակված ուսուցումը ենթադրում է ուսուցման և դասավանդվող նյութերի հարմարեցում աշակերտների կրթական կարիքներին և նրանց հնարավորություն է տալիս սովորելու իրենց համար ընդունելի եղանակով։ Տարբերակված ուսուցումն կարելի է ասել, որ այլևս դասավանդման տարբերակ չէ, այլ` անհրաժեշտություն։ Հայաստանում վերջին տարիներին շեշտը դրվել է տարբերակված ուսուցման վրա, այդ նպատակով տպագրվել են դասավանդման տարբեր մեթոդներ և մասնագիտական զարգացման ձեռնարկներ ուսուցիչների համար ՝ ուղղված ուսուցումն ավելի փոխներգործուն դարձնելուն, ինչպես նաև ժամանակակից մանկավարժական մոտեցում­ների, տեսությունների, մեթոդների և գնահատման մասին ձեռնարկներ են հրատարակվել։ Ձեռնարկները նպատակ ունեն օգնել ուսուցիչներին կրթության առանձնահատուկ պայմանների կարիք ունեցող աշակերտներին դասագործընթացում ներառելու հարցում [14]։

Ներառական կրթության համատեքստում իրականացվող ուսումնադաստիարակչական գործունեության հիմքում այսօր կարևորվում է կրթական համակարգերի հարմարեցումը բոլոր սովորողների կարիքներին ու առանձնահատկություններին, որտեղ մանկավարժի ուշադրության կենտրոնացումն իրականացվում է սովորողների բազմատարրության վրա: ՀՀ ներդրված համընդհանուր ներառական կրթության սկզբունքներից է այն, որ յուրաքանչյուր դպրոցում սովորում են կրթության ամենատարբեր պայմանների կարիք ունեցող երեխաներ, և այս համատեքստում ուսուցման գործընթացը բոլոր սովորողներին դիտարկում է հավասար հարթության վրա՝ հարմարեցումները նախատեսելով բոլորի համար: Այստեղից հետևում է, որ ներառումը վերաբերում է բոլորին, ոչ միայն ԿԱՊԿՈՒ երեխաներին: Արդյունավետ ուսումնադաստիարակչական գործունեություն իրականացնելու դեպքում երեխաների մոտ ձևավորվում է այն գիտակցական մակարդակը, որ բոլորն ունեն մշակույթ, ավանդույթներ ու սովորույթներ, և խմբում դրանք կարող են տարբեր լինել: Անկախ տարբերություններից՝ նրանք հարգանքով են վերաբերվում այլ մշակույթներին, ավանդույթներին և սովորույթներին: Հանդուրժողականության և բազմազանության միջավայրում խմբային և անհատական աշխատանքների իրականացման և դրանց ներկայացման ժամանակ ուսուցչի կողմից պետք է մշտապես տարվեն աշխատանքներ՝ ծաղր պարունակող արտահայտություններ կամ միջադեպեր բացառելու ուղղությամբ։ Ներառական կրթության իրականացման գործընթացում կարևոր է կրթության կազմակերպման համար անհրաժեշտ հարմարեցումների մասին իրազեկվածությունն ու արդյունավետ կիրառումը [3]։

## ԵԶՐԱԿԱՑՈւԹՅՈւՆ

«Կրթության առանձնահատուկ պայմանների կարիք ունեցող երեխաների ուսուցման կազմակերպումը տարրական դպրոցում» մագիստրոսական թեզի շրջանակում մեր կողմից անցկացված ուսումնասիրությունների և վերլուծությունների արդյունքում հանգել ենք հետևյալ եզրակացությունների․

* ԿԱՊԿՈՒ երեխաների ներառումը հանրակրթական հաստատություններ ողջ կրթական համակարգի և ներառական հասարակության հիմնական խնդիրն է։ Սոցիալական ինտեգրումը հասկացվում է որպես հատուկ ներառական կրթության վերջնական նպատակ, որն ուղղված է անհատին հասարակության կյանքում ներառելուն: Կրթական ինտեգրումը, լինելով սոցիալական ինտեգրման մաս, դիտվում է որպես սովորական երեխաների հետ միասին մեծացնելու և կրթելու գործընթաց։
* ԿԱՊԿՈՒ երեխաների ուսուցման կազմակերպումը հիմնվում է հետևյալ ելակետային դրույթների վրա՝

1. ԿԱՊԿՈՒ երեխաները մյուսների հետ հավասար իրավունքներ ունեն հանրակրթական հաստատության ընտրության և պարտադիր պետական կրթական ծրագրերի յուրացան,
2. Իրավունք ունեն օգտվելու հատուկ մանկավարժական, առողջապահական, հոգեբանական, սոցիալական և այլ ծառայություններից՝ անկախ իրենց ընտրած ուսումնական հաստատությունից,
3. Երեխայի համակողմանի, բնականոն զարգացման տեսանկյունից նախընտրելի է նրա կրթության կազմակերպումը առանց ընտանիքից և հասարակությունից նրանց մեկուսացման։

* Ներառական կրթության խնդիրն է հասնել ուսուցման նկատմամբ առավել ճկուն մոտեցման` բավարարելով մարդկանց զանազան կրթական պահանջները և եթե այն մատչելի է, հասանելի է և դինամիկ իր փոփոխություններով կրթությունը ավելի արդյունավետ կդառնա, կշահեն բոլոր երեխաները, այլ ոչ միայն կրթության առանձնահատուկ պայմանների կարիք ունեցողները:
* Մեր ուսումնասիրությունների և վերլուծությունների արդյունքում վերհանվեցին մի շարք հիմնախնդիրներ /դրանք տասն էին/, որոնց լուծման ուղղությամբ անհրաժեշտ է կրթական քաղաքականության ոլորտում միջոցառումներ իրականացնել՝ հասարակության մեջ ստեղծելով համընդհանուր ներառական կրթության գաղափար՝ ելնելով տեղային, մշակութային, սոցիալ-տնտեսական և այլ առանձնահատկություններց:
* Տարրական դպրոցում կրթադաստիարակչական աշխատանքների արդյունավետությունը մեծապես կախված է դասվարի հեղինակությունից, նրա անձնական դրական օրինակից, դաստիարակի և աշակերտի, ծնողի և երեխայի անձնական Ճիշտ փոխհարաբերություններից, դպրոցի և ընտանիքի կողմից երեխայի կրթական կարիքների , նրանց պահանջմունքների բավարարմանն ուղղված աշխատանքներից։
* Հարցման արդյունքներից պարզ դարձավ, որ դասվարները համընդհանուր ներառականության պայմաններում կրթության կազմակերպիչներին ներկայացնում են մի շարք առաջարկներ․

1. Հանրակրթական դպրոցներին կից ստեղծել հատուկ դպրոցներ կամ նման երեխաների համար զարգացման կենտրոններ,

2.Ուսուցիչների վերապատրաստման հարցերով զբաղվել, չլինեն կրկնություններ,

3.Բարձրացնել մանկավարժների աշխատավարձն՝ անկախ ատեստավորումից,

4.Մեծացնել ծնողների ներգրավվածությունը ուսումնադաստիարակչական աշխատանքներում,

5.Դպրոցները հնարավորինս հարմարեցնել ԿԱՊԿՈՒ երեխաների կարիքներին,

6.Պետությունից պահանջել լուրջ աջակցություն այդ երեխաների ծնողների, ընտանիքների համար,

7.Հնարավորինս շատ մասնագետներ ներգրավվեն նման երեխաների հետ աշխատանքում։

## ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ

1. Ազարյան Ռ.Ն., Ավագյան Ա. Վ. Հատուկ մանկավարժություն: Դասագիրք մանկավարժական բուհերի ուսանողների համար: -Եր.:«Զանգակ» հրատ., 2016-432 էջ

Ավագյան Ա., Գևորգյան Ե., Գևորգյան Ս., Կյուրեղյան Հ., Գրիգորյան Ռ., (Խմբ.) (2019) Ներառական կրթության ռազմավարություններ: Դասագիրք։ Մինեապոլիս, Մինեսոթա, ԱՄՆ. Մինեսոթայի համալսարան։ ՅՈՒՆԻՍԵՖ Հայաստան և Խ. Աբովյանի անվան հայկական պետական մանկավարժական համալսարան, Երևան, Հայաստան, 249 էջ։

Արդյունավետ հարմարեցումներ, Որակյալ կրթություն, Մեթոդական ուղեցույց, Ձեռնարկ, Հանրապետական մանկավարժահոգեբանական կենտրոն, Երևան, 2022, 142 էջ:

1. Գևորգյան Ս., Ազարյան Ռ․, Ավագյան Ա․ և ուրիշներ, «Ներառական կրթություն, ժամանակակից խնդիրներն ու մարտահրավերները», միջազգային գիտագործնական գիտաժողովի հոդվածների ժողովածու, 408 Էջ։
2. Երեխաներ, սոցիալ-հոգեբանական զարգացում, Մեթոդական ձեռնարկ/ Աշխատանքի և սոցիալական հարցերի նախարարություն ՀՀ, Աշխատանքի և սոցիալական հետազոտությունների ազգային ինստիտուտ, Եվրոպական միություն, World Vision Հայաստան. Երևան, ԵՄ ՎՎՀ, 2013, 116 էջ:
3. Թադևոսյան Ս., Ներառական կրթության կազմակերպման մեթոդական ուղեցույց –ձեռնարկ. – Երևան : Հեղ. հրատ. 2017. -136էջ։
4. Կատինյան Վ., Ազարյան Ռ., Մելքոնյան Կ. և ուրիշ.: Հատուկ կրթություն: Գիտամեթոդական տեղեկատու: Երևան, 2011թ., մաս 5-րդ, 88 էջ։
5. Կատինյան Վ., Ազարյան Ռ., Մելքոնյան Կ., Կաֆյան Է., Պապոյան Վ., Գալստյան Ա.: Երևանի բժշկահոգեբանամանկավարժական գնահատման կենտրոնի տեղեկատու, Երևան 2009թ., 104 էջ:
6. Հարությունյան Մ․, Ֆինլանդիայում և Հայաստանում ներառական կրթության համակարգի հայեցակարգը։ Դպրոցական հոգեբանական ծառայության հիմնախնդիրները, Երևան 2014, 90 էջ:
7. Հարությունյան Ն․ Կ․, Ղազարյան Ա․ Փ․, Ղուկասյան Լ․ Հ․ -Սոցիալական մանկավարժություն (բուհական ձեռնարկ)/ -Եր․, ԵՊՀ հրատ․, 2017, 336 էջ։
8. Ներառական դասարաններում սովորող երեխաների հիմնախնդիրների ըմբռնումը և լուծումը (ՀՀ կրթության և գիտության նախարարությունԿրթության ազգային ինստիտուտ). Երևան 2009 ։
9. Ներառական կրթության իրականացման ուղեցույց (ՀԱՆՐԱԿՐԹԱԿԱՆ ՀԱՍՏԱՏՈՒԹՅՈՒՆՆԵՐԻ ՄԱՆԿԱՎԱՐԺԱԿԱՆ ԱՇԽԱՏՈՂՆԵՐԻ ՀԱՄԱՐ). Երևան 2008 (154 էջ)

Ներառական կրթության մշտադիտարկում․ ՈՒսումնասիրության զեկույց

Ներառական կրթության ռազմավարություն. Դասագիրք. -Երկրորդ Ն 610 հրատարակություն.-Եր.: Ասողիկ, 2020.- 312 էջ

Акатов Л.И. Социальная реабилитация детей с ограниченными возможностями здоровья. Психологические основы. – ВЛАДОС, 2003. – 368.

1. Акимова О.И., Федеральные государственные образовательные стандарты обучающихся с ограниченными возможностями здоровья: проблемы внедрения в образовательных организациях / О. И. Акимова // Научно-методический электронный журнал «Концепт». – 2016.
2. Аксенова Л. И., Социальная педагогика в специальном образовании, М., 2001
3. Александра Юрьевна Юсупова, Ф. Л. Ратнер Интегрированное обучение детей с ограниченными возможностями в обществе здоровых детей, Москва 2006, 200 стр.
4. Ардзинба В. А. Инклюзивное образование инвалидов в Соединенных Штатах Америки 2010, № 5, 160 стр.

Кравченко А.И. Психология и педагогика. М.: Инфра-М, 2009

Мамайчук И.И. Психокоррекционные технологии для детей с проблемами в развитии Психологический практикум /ст. 165-190/

1. Мардахаев Л.В Социальхая педагогика: Учебник. – М.:Гардарики, 2005,
2. Митчелл, Д. Эффективные педагогические технологии специального и инклюзивного образования. Пер. с англ. И. Аникеев и Н. Борисова Текст. / Митчелл Д. М.: РООИ «Перспектива», 2011

Мудрик А. В. Социальная педагогика. – М.: Аcademia, 2005. – 198 с

Шереметовой Г.П., Мостовской Я.Ю.. Социализация детей с ограниченными возможностями здоровья в условиях интегративного и инклюзивного образования: Из опыта работы участников федеральной стажировочной площадки: Сборник материалов электронной конференции– Кострома: Костромской областной институт развития образования, 2015

Штягинова, Е.А. Альтернативная коммуникация: методический сборник /Е.А. Штягинова–Новосибирск : 2012.

1. <https://caritas.am/hy/qaregakq-day-care-center-for-children-with-multiple-disabilities-in-gyumri/>

https://hmk.am/wp-content/uploads/2021/03/IEP-tips-teachers.pdf